Budova pastoračného centra je pomerne rozsiahlym komplexom priestorovo zoradených do kompaktnej štruktúry, s akceptom na samotnú hmotu kostola. V rámci okolitého rozvoľneného sídliska chce vytvoriť pokojné a jasne definované prostredie. Učebne, fara a administratívne priestory sú zoskupené na pravouhlom pôdoryse tvaru L a tvoria tak vonkajšiu uličnú časť kompozície. V nádvorí je umiestnený oválny chrámový priestor, ktorý je akoby vykrojený zo základnej hmoty celého komplexu a jeho tvar kopíruje zakrivenie vonkajšieho domu. Hmota chrámu je obložená vertikálnymi drevenými lamelami, ktoré umocňujú jeho výnimočné postavenie v rámci celého komplexu. Celok dopĺňa štíhla veža, ktorá znakovo symbolizuje a nadväzuje na vnútornú líniu adoračnej kaplnky a umiestnenie tabernákula.